OBK dank topbestuurder af | Netwerk24
Deur Lameez Omarjee, Fin24 24 Oktober 2019 15:00
Die Openbare Beleggingskorporasie (OBK) het Donderdag bevestig ’n portefeuljebestuurder wat by ’n belegging van R4,3 miljard in die omstrede tegnologiemaatskappy Ayo betrek word, is afgedank.
Victor Seanie, ’n assistent-portefeuljebestuurder van genoteerde beleggings by die OBK, is afgedank ná ’n tugverhoor, het die instelling aan Fin24 bevestig.
Fidelis Madavo, hoof van genoteerde beleggings, is saam met Seanie in Januarie geskors.
Die skorsings hou verband met ’n interne ondersoek rakende die OBK se belegging in Ayo wat gedoen is al was daar kommer dat die maatskappy oorgewaardeer is.
’n Voorlopige verslag het bevind daar was ’n “flagrante verval van bestuur en goedkeuringsprosesse” by die OBK.
Die OBK het destyds gesê dat werknemers by die onreëlmatighede betrokke is, en daarom is Madavo en Seanie geskors.
Deon Botha, hoof van korporatiewe sake, sê in ’n verklaring aan Fin24 dat Seanie se dissiplinêre verhoor onder leiding van ’n onafhanklike voorsitter bevind het dat hy wel skuldig was aan die aanklagte teen hom.
“Seanie is skuldig bevind aan die klagte wat teen hom aanhangig gemaak is, wat die oortreding van die interne beleid van die OBK oor beleggingsbesluite insluit.
“Seanie is een van verskeie senior beleggers wat in dié stadium dissiplinêr verhoor is,” sê Botha.
Nog senior beleggers moet nog deur die tugprosesse gaan, het hy bygevoeg. – Fin24
Meer oor: Ayo Technology Solutions | Ayo | Obk-Kommissie | Openbare Beleggingskorporasie | Obk-Ondersoek | Korrupsie